Det blev ikke til nogen dansk topplacering i European Tour-golfturneringen Estoril Open de Portugal. Søren Kjeldsen begyndte ellers søndagen som en delt nummer fem og åbnede også den afgørende runde med stabil golf, hvilket betød, at han på et tidspunkt blot var tre slag fra den førende spiller. Men Kjeldsen gik ned mod slutningen af runden og måtte efter fire birdier og fire bogeyer nøjes med en runde i par og en slutplacering som en delt nummer 15. Til gengæld leverede Mads Vibe-Hastrup en rigtig fin runde i fire slag under banens par efter en eagle, fire birdier og to bogeyer. Det rakte til en slutplacering som en delt nummer 20 - ét slag efter Kjeldsen. Franskmanden Grégory Bourdy førte med fire slag til de nærmeste forfølgere inden sidste runde, men det forspring satte han hurtigt over styr. Bourdy fik dog rettet op på spillet igen og endte i omspil med skotten Alastair Forsyth og engelske David Howell. Også her havde franskmanden fin kontrol over nerverne, da han formåede at trække sejren i land. /ritzau/

Opsummering:
Mads Vibe-Hastrup leverede en fornem runde på sidstedagen af Estoril Open de Portugal, mens Søren Kjeldsen gik ned på de sidste huller.